એકતા યાત્રાના સંદર્ભમાં હાર્દિક પટેલની સંમતિ અંગે વરુણ પટેલ કહે છે કે, “એકતા યાત્રા માટે હાર્દિક પટેલની સંમતિ લેવી જરૂરી નથી. ‘પાસ’નો કોઇ પણ કાર્યક્રમ હોય તો હાર્દિકને પૂછવું પડે, જ્યારે આ તો પાટીદાર સમાજનો કાર્યક્રમ છે. પાટીદારોઅે કોઇને પૂછવાની જરૂર નથી. ઉત્તર ગુજરાતના આયોજકોએ પાસને બોલાવતાં ‘પાસ’ મદદ કરવાનું છે.” બીજી તરફ હાર્દિક પટેલે ‘પાસ’ વતી કોઇ પણ વ્યકિતનું નિવેદન કે અખબારી યાદી કે પત્રકાર પરિષદને માન્ય ન રાખવાની મીડિયાને અપીલ કરતો સંદેશ સોશિયલ મીડિયામાં મુકાયો છે. આ સમગ્ર વિવાદ અંગે ‘પાસ’ની કોર કમિટીના સભ્ય ચિરાગ પટેલને પૂછતાં તેઓ ચોંકાવનારી વાત કરે છે. ચિરાગ પટેલ કહે છે કે, ” હાર્દિક પટેલને હાંસિયામાં ધકેલાયા નથી, પરંતુ અમુક તત્ત્વોના કારણે હાર્દિક પટેલને સાચી માહિતી મળતી નથી. તેઓ આ તત્ત્વોથી ઘેરાઇ ગયા છે.”